text: Oengus in Mac Óc
  
  publiceret: 2022-10-31 09:23:40+01:00
  Oengus in Mac Óc var en keltisk gudeskikkelse i de irske fortællinger fra middelalderen, knyttet især til kærlighedshistorier.
  Hans mor var flodgudinden Bóand – den flod, der nu hedder Boyne – og hans far var guden Dagda. Navnet in Mac Óc 'den unge søn' skyldes, at Dagda ville i seng med Bóand. Da hendes mand var væk i en enkelt dag, standsede Dagda tiden, så Bóand kunne undfange, bære og føde sønnen på denne dag, således at han blev født samme dag han blev undfanget.
  Oengus optræder i historier om besværlige og langvarige forelskelser, men han er også karakteriseret ved at kunne udnytte sproglige tvetydigheder til sin egen fordel.
  I én fortælling udsultes hans far af en smædedigter, der hver dag truer ham til at udlevere de tre bedste bidder af hans mad, mod ikke at håne ham. Oengus giver det råd at komme tre skarpe guldmønter i tre stykker kød, der på den måde både er ’de bedste’ og på samme tid dødbringende; således dør smædedigteren, uden at Dagda kan bebrejdes drabet.
  Historierne om Oengus føjer en dimension til den keltiske type af unge ugifte mandlige guder, som også omfatter de gallo-romerske Belenus og Maponus og den walisiske Mabon ap Modron.